|  |  |  |
| --- | --- | --- |
| **Stema%20(100px)** | REPUBLIKA E KOSOVËS  REPUBLIKA KOSOVA/REPUBLIC OF KOSOVO  KOMUNA E GJILANIT  OPŠTINA GNJILANE/MUNICIPAL GJILAN/GILAN BELEDIYESI | **Prova14** |

**RREGULLORE (KGJ) NR. 2/2024**

**PËR**

**NDARJEN E BURSAVE PËR STUDENTËT E KOMUNËNS SË GJILANIT**

Tetor 2024

Bazuar në nenin 12.2 pika c) e Ligjit për Vetëqeverisjen lokale (“Gazeta zyrtare e Republikës së Kosovës” Nr. 28/2008), neni 38 pragrafi 1.3 të Statutit të Komunës së Gjilanit, 01 nr. 016-126211 të dt. 06.11.2014 dhe me ndryshimet dhe plotësimet në Statut të Komunës 01. nr. 016-28448 të datës 22.03.2018, Kuvendi i Komunës, në seancën e mbajtur më : 21.10.2024, miratoi:

**RREGULLORE (KGJ) NR. 2/2024**

**PËR**

**NDARJEN E BURSAVE PËR STUDENTËT E KOMUNËS SË GJILANIT**

**Neni 1**

**Qëllimi**

Rregullorja përcakton procedura të detajuara për menaxhimin e ndarjes së bursave për studentët e Komunës së Gjilanit, që studiojnë në Universitetet e Kosovës dhe ***Kolegjet private***, pa asnjë dallim mbi baza etnike, gjinore, racore, fetare apo politike, si dhe kriteret e poentimit, kushtet e kërkuara, shpallja e konkursit, komisioni dhe detyrat e tij, komisioni i ankesave, ekzekutimi i pagesave etj.

**Neni 2**

**Inicimi për Ndarjen e Bursave**

1. Inicimin për ndarjen e bursave për studentë të Komunës së Gjilanit, me arsyetim e bënë Drejtoria Komunale e Arsimit në Gjilan, për çdo vit akademik nëse është e mundur, duke i marrë për bazë mundësitë buxhetore që posedon Komuna.
2. Numri i përfituesëve të bursave dhe kostoja e financimit për një përfitues, do të propozohet me shkrim nga Drejtoria Komunale e Arsimit, ndërsa miratimin e bën Kuvendi i Komunës.
3. Drejtoria Komunale e Arsimit, pas analizës, së bazuar në nevojat e tregut të punës, propozon fushat/lëndët deficitare, Kuvendi i Komunës e shqyrton dhe voton propozimin;
4. Aktualisht drejtimet deficitare konsiderohen: drejtimet e FSHMN-së (fizikë, matematikë, ***kimi dhe biologji***) Fakulteti Teknik, dhe Fakulteti i Mjekësisë (Drejtimi i Përgjithshëm).
5. Bursat ndahen për studentët e Komunës së Gjilanit që studiojnë:

5.1 Në Universitetet Publike të Republikës së Kosovës dhe kolegje private;

5.2 10 % e bursave ndahen për studentët e kolegjeve private;

1. Bursat ndahem për periudhën dhjetë (10) mujore;
2. Bursat ndahen për studentët e studimeve themelore dhe studentët e studimeve master.
3. Për studentët e studimeve master ndahen 5% nga numri total i bursave.
4. Studenti i studimeve Master duhet ta ketë te kryera vitin e parë të studimeve master, duke respektuar edhe nenin 5, në lidhje me kriteret e veçanta për të fituar bursën.

**Neni 3**

**Procedura në Kuvendin e Komunës dhe Komisioni**

1. Pasi të arrijë kërkesa për ndarjen e bursave, e arsyetuar me shkrim nga Drejtoria Komunale e Arsimit, Kuvendi i Komunës e shqyrton kërkesën.
2. Kuvendi i Komunës mund të kërkojë ndryshimin e numrit të përfituesve të bursave apo koston financiare për përfituesit, pas konsultimeve të nevojshme me Drejtorin Komunale për Arsim dhe Drejtoria për Buxhet dhe Financa merret vendimi nga Kuvendi i Komunës.
3. Anëtarët e Kuvendit të Komunës, propozojnë dhe miratojnë formimin e komisionin në përbërje prej shtatë (7) anëtarëve nga subjektet politike të përfaqësuara në Kuvend, prej të cilëve dy anëtarë do të jenë nga subjekti politik i cili ka shumicën në Kuvend, ndërsa të tjerët do të jenë sipas ulësve.
4. Anëtarët e komisionit duhen të jenë anëtarë të Kuvendit Komunal.
5. Mandati i anëtarëve të komisionit zgjatë aq sa zgjatë edhe mandati i anëtarëve të Kuvendit Komunal.
6. Komisioni gjatë punës së tij, është i obliguar të mbajë procesverbal me shkrim dhe i cili në fund të procesit duhet të jetë i nënshkruar nga të gjithë anëtarët e komisionit. Nëse ndonjëri nga anëtarët e komisionit ka mospajtim apo nuk e nënshkruan procesverbalin, duhet të jep deklaratë me shkrim dhe i bashkëngjitet procesverbalit.

**Neni 4**

**Publikimi i Konkursit**

1. Publikimin e konkursit e bën Drejtoria Komunale Arsimit, pasi që Kuvendi i Komunës t’a ketë miratuar kërkesën;
2. Konkursi mbetet i hapur për aplikim, 15 ditë nga dita e shpalljes në ueb faqen e Komunës si dhe në mjetet e tjera të informimit publik;
3. Konkursi publikohet gjatë muajit tetor të vitit kalendarik;
4. Pas mbylljes së konkursit DKA i sjell aplikacionet bashkë me listën e apikuesve (numrin rendor dhe emrin dhe mbiemrin e aplikuesve).

5.Pranim dorëzimi i aplikacioneve bëhet me dorëzimin e drejtorit të DKA-së – pranimi nga kryetari dhe anëtarët e komisionit, me nënshkrimin e drejtorit dhe kryetarit të komisionit; Formularët e poentimit si dhe veprimet e tjera formale të procesit i përgatitë komisioni në përputhje të plotë me këtë rregullore.

**Neni 5**

**Kriteret e Përgjithshme dhe të Veçanta për të fituar Bursën**

* Shfrytëzues të bursave mund të jenë vetëm studentët me vendbanim të përhershëm në Komunën e Gjilanit;
* Shfrytëzues të bursave studentore mund të jenë vetëm studentët e rregullt;
* Bursat do të ndahen vetëm për studentët që kanë mbaruar një vit e më shumë të studimeve;
* 30% të bursave u ndahen studentëve të drejtimeve deficitare. Në rastet kur nuk përmbushet kjo kuotë, atëherë plotësohet me student nga drejtimet e tjera;
* Nuk mund të jenë përfitues i bursës studenti që është i punësuar;
* Asnjë student nuk mund të jetë përfitues i bursës, nëse konstatohet se është përfitues i ndonjë burse tjetër.
* ***Shfrytëzues të bursave mund të jenë vetëm studentët me notë mesatare 7.5 e më lartë, përveç studentëve të: Fakultetit të Mjekësisë (drejtimi i përgjithshëm), Fakulteti Teknik, FSHMN (drejtimet: matematikë, fizikë, kimi dhe biologji),*** ***që mund të përfitojnë bursë edhe me notë mesatare 6.***
* ***Nëse asnjeri nga studentët e cili do drejtim (degë) i ndonjërit nga fakultetet që kanë konkurruar për bursë, nuk kanë arritur në bazë të kritereve të kësaj Rregulloreje të fitojnë bursë, atëherë dy studentët me suksesin më të lartë të drejtimit gjegjës e fitojnë bursën edhe me notë më të ulët mesatare.***

**Neni 6**

**Kriteret e veçanta për të fituar bursën dhe poentimi**

* Nota mesatare - poentimi bëhet mbi bazën e notes mesatare.\_\_\_\_\_
* Studentët të cilët janë fëmijë të dëshmorëve dhe veteraneve të UÇK-së e fitojnë 1 pikështesë.
* Studentët familjet e të cilëve janë përfitues të asistencës sociale 1 pikë.
* Studenti/ja i/e cili nuk i/e ka njërin ose dy prindërit në jetë 1 pikë .
* Studentët të cilët notën mesatare e kanë mbi 7.5, (me notën mesatare 7.5, i fitojnë 7.5 pikë)
* Studentët nuk mund të përfitojnë më shumë se një pikë shtesë përtej pikëve të fituara me notë mesatare.

**Neni 7**

**Dokumentet e nevojshme** për Aplikim

1. Certifikata e notave
2. Certifikata mbi vendbanimin e përhershëm;
3. Kopja e letërnjoftimit;
4. Vërtetimi se studenti/ja ka regjistruar vitin akademik , i/e rregullt;
5. Vërtetimi se studenti/ja është fëmijë i dëshmorit/es;
6. Dëshminë e xhirollogari së bankare të konfirmuar nga banka përkatëse;
7. Vërtetim nga fakulteti përkatës që nuk është përfitues i ndonjë burse **tjetër**;

Me njërën nga dëshmitë e poshtëshënuara mund ta fitoni një pikë shtesë

1. Dëshmi - vërtetimi i asistencës sociale
2. Dëshmi se studenti/ja nuk e ka njërin apo dy prindërit në jetë;
3. Vërtetimi se studenti/ja është fëmijë i dëshmorit/së;
4. Të vlefshme konsiderohen vetëm dokumentet e lëshuara (prodhuara) pas ditës së shpalljes së konkursit. Dokumentet më të vjetra nuk merren parasysh, përveç letërnjoftimit;

**Neni 8**

**Shpallja e Rezultateve Preliminare**

1. Pas përfundimit të punës së komisionit për ndarjen e bursave, publikohen rezultatet preliminare për përfituesit e bursave në afat prej tri (3) ditëve;
2. Publikimi bëhet në ueb faqen e Komunës së Gjilanit, si dhe në tabelat e shpalljeve të Komunës;
3. Publikimi bëhet në formë të vendimit dhe nënshkruhet nga Kryetari i Komisionit;
4. Komisioni ka për obligim që për punën e tij të përpilojë raport përfundimtar.

**Neni 9**

**Ankesat dhe Komisioni i Ankesave**

1. Kundër vendimit të publikuar me rezultate preliminare, studenti/ja, i/e pakënaqur, ka të drejtë të parashtrojë ankesë komisionit të ankesave në afat prej 8 ditëve, nga dita e shpalljes së vendimit;
2. Ankesa dorëzohet në Qendrën për Shërbime me Qytetarë në kuadër të Drejtorisë për Administratë e Përgjithshme;
3. Drejtoria Komunale e Arsimit, formon komisionin ad-hoc për shqyrtimin e ankesave të studentëve të pakënaqur ***dhe vendos në lidhje me ankesën***;
4. Komisioni i ankesave nuk do t’i marrë parasysh dëshmitë e reja të cilat studenti/ja nuk i ka paraqitur me kohë gjatë aplikimit, qofshin ato teknike, për shkak të harresës apo të ndonjë natyre të ngjashme;
5. Ankesat shqyrtohen dhe komisioni merr vendim brenda periudhës prej 15 ditëve, nga dita e mbarimit të afatit për paraqitjen e ankesës;
6. Drejtoria Komunale e Arsimit është e obliguar që menjëherë pas përfundimit të punës së komisionit të ankesave, jo më vonë se 3 ditë, t’i njoftojë paraqitësit e ankesave me përgjigje në ankesë si dhe ta bëjë shpalljen përfundimtare të rezultateve;
7. Në rastet kur komisioni i ankesave e aprovon ndonjë ankesë të studentit/es të pakënaqur, duke ua njohur të drejtën e përfitimit të bursës komunale, atëherë lista preliminare e shpallur me emra të përfituesëve mund të ndryshojë apo të zgjerohet, varësisht nga natyra dhe përmbajtja e ankesës;
8. Vendimi i komisionit të ankesave është përfundimtar sipas procedurës administrative;
9. Komisioni ka për obligim që për punën e tij të përpilojë raport përfundimtar.

**Neni 10**

**Ekzekutimi i Pagesave të Përfituesëve të Bursave**

1. Nuk do të ekzekutohet asnjë pagesë e përfituesve të bursave nga Komuna, derisa të shqyrtohen dhe vendosen ankesat e të pakënaqurve nga komisioni i ankesave.
2. Ekzekutimin e pagesave e bën Drejtoria Komunale e Arsimit, në bashkëpunim me Drejtorinë për Buxhet dhe Financa.
3. Pagesat e përfituesëve të bursave bëhen në xhirollogaritë bankare të përfituesit – studentit/es.

**Neni 11**

**Ndryshimi dhe Plotësimi i Rregullores**

Kjo rregullore mund të ndryshohet dhe plotësohet në çdo kohë nga Kuvendi i Komunës në përputhje me nevojat ligjore dhe organizative.

**Neni 12**

**Përgjegjësia dhe Zbatimi i kësaj Rregullore**

1. Përgjegjës për zbatimin e kësaj rregulloreje janë: Drejtoria Komunale Arsimit, Komisioni për ndarjen e bursave, komisioni i ankesave si dhe Drejtoria për Buxhet dhe Financa.
2. Për moszbatimin e drejtë të kësaj rregulloreje, pasojnë masat në përputhje me legjislacionin në fuqi.

Kjo Rregullore hyn në fuqi 15 ditë pas regjistrimit në zyrën e protokollit në Ministrinë e Administrimit të Pushtetit Lokal dhe publikimit në gjuhën zyrtare në veb faqen e Komunës.

Kryesuesi i Kuvendit

01 Nr.016-116807/24, \_\_\_\_\_\_\_\_\_\_\_\_\_\_\_\_

Gjilan, më 21.10.2024 / Kushtrim Kadriu/